**AIŠKINAMASIS RAŠTAS (N)**

**SAVIVALDYBĖS TARYBOS SPRENDIMO PROJEKTUI „DĖL SAVIVALDYBĖS BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

 Savivaldybės būsto ir socialinio būsto nuomos tvarkos aprašo, patvirtinto Klaipėdos miesto savivaldybės tarybos 2015 m. liepos 31 d. sprendimu Nr. T2-203, 49 punkte yra nurodyta, kad mažas pajamas gaunantys savivaldybės būsto, išskyrus tarnybinių butų ir bendrabučio kambarių, nuomininkai, neišgalintys mokėti nustatyta tvarka apskaičiuoto savivaldybės būsto nuomos mokesčio, gali savivaldybei teikti rašytinį prašymą dėl būsto nuomos sąlygų pakeitimo ir metinę gyventojo (šeimos) turto (įskaitant gautas pajamas) deklaraciją už praėjusius kalendorinius metus. Savivaldybės tarybos sprendimas dėl būsto nuomos sąlygų keitimo rengiamas, jei savivaldybės būsto nuomininko (jo šeimos) deklaruotas praėjusių metų turtas (įskaitant gautas pajamas) atitinka Lietuvos Respublikos paramos būstui įsigyti ar išsinuomoti įstatymo (toliau - Įstatymas) 11 straipsnio 2 dalyje nurodytus dydžius ir jis atitinka kitas Įstatymo 9 straipsnio 1 dalyje nurodytas sąlygas teisei į socialinio būsto nuomą pagrįsti. Įsigaliojus priimtam Savivaldybės tarybos sprendimui dėl nuomos sąlygų pakeitimo, atitinkamu Savivaldybės tarybos sprendimu keičiamas Socialinio būsto sąrašas, jį papildant, ir su nuomininkais sudaromos socialinio būsto nuomos sutartys.

Sprendimo projektu yra siūloma patenkinti savivaldybės būstų (*duomenys neskelbtini)*, Klaipėdoje,bei (*duomenys neskelbtini)*, Klaipėdoje, nuomininkių N. R. ir G. P. prašymus pakeisti nuomos sąlygas ir nuomoti joms būstus socialinio būsto sąlygomis. Teisę į būsto nuomos sąlygų pakeitimą nuomininkės pagrindė pateiktomis Metinėmis gyventojo (šeimos) turto deklaracijomis už praėjusius kalendorinius 2018 metus.

**2. Projekto rengimo priežastys ir kuo remiantis parengtas sprendimo projektas.**

2.1. Pateiktos Metinės gyventojo (šeimos) turto deklaracijos už 2018 metus duomenimis savivaldybės būsto (*duomenys neskelbtini),* Klaipėdojenuomininkės N. R. praėjusių kalendorinių metų šeimos pajamas sudarė gautos jos ir sutuoktinio senatvės pensijos ir N. R. priežiūros (pagalbos) išlaidų tikslinė kompensacija - iš viso 8313. Šios deklaruotos pajamos yra mažesnės už Įstatymo 11 straipsnio 2 dalies 1 punkte nurodytą maksimalų pajamų dydį 2 asmenų šeimoms teisei į socialinio būsto nuomą pagrįsti - 76VRP=76x122=9272 Eur (VRP -Valstybės remiamas pajamų dydis, šiuo metu yra 122 Eur/mėn. vienam asmeniui).

N. R. nuomojamo savivaldybės būsto (*duomenys neskelbtini),* Klaipėdoje, (2 kambariai, 54,74 kv. m naudingojo ploto) nuomos mokestis už visą nuomojamą plotą yra 102,75 Eur/mėn. Pakeitus nuomos sąlygas, socialinio būsto nuomos mokestis būtų 51,38 Eur/mėn.

2.2. Pateiktos Metinės gyventojo (šeimos) turto deklaracijos už 2018 metus duomenimis savivaldybės būsto (*duomenys neskelbtini)*, Klaipėdoje, nuomininkės G. P. praėjusių kalendorinių metų pajamas sudarė asmens gauta invalidumo/netekto darbingumo pensija ir gautos pajamos iš individualios veiklos pagal verslo liudijimą – iš viso 2987 Eur. Šios deklaruotos pajamos yra mažesnės už Įstatymo 11 straipsnio 2 dalies 1 punkte nurodytą maksimalų pajamų dydį vienam asmeniui teisei į socialinio būsto nuomą pagrįsti – 38VRP=38x122=4636 Eur

G. P. nuomojamo savivaldybės būsto (*duomenys neskelbtini),* Klaipėdoje, (2 kambariai, 47,75 kv. m naudingojo ploto) nuomos mokestis už visą nuomojamą plotą yra 96,50 Eur/mėn. Pakeitus nuomos sąlygas, socialinio būsto nuomos mokestis būtų 48,25 Eur/mėn.

**3. Kokių rezultatų laukiama.**

Savivaldybės tarybai priėmus sprendimą, būtų patenkinti mažas pajamas gaunančių nuomininkų prašymai, užtikrinant jų teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ar perkėlimo į mažesnio naudingojo ploto socialinį būstą.

 **4. Sprendimo projekto rengimo metu gauti specialistų vertinimai.**

 Neigiamų specialistų vertinimų negauta.

 **5. Išlaidų sąmatos, skaičiavimai, reikalingi pagrindimai ir paaiškinimai.**

 Nėra.

 **6 . Lėšų poreikis sprendimo įgyvendinimui.**

 Sprendimui įgyvendinti lėšų nereikia.

 **7. Galimos teigiamos ar neigiamos sprendimo priėmimo pasekmės.**

 Nėra.

Socialinio būsto skyriaus vedėja Danguolė Netikšienė

Parengė

Socialinio būsto skyriaus vyriausioji specialistė

Edita Riekašienė